dynamisk isolasjon
Store norske leksikon,Teknologi og industri,Bygg og anlegg,Bygg og anlegg
Dynamisk isolasjon, varmeisoleringsprinsipp for bygninger der et sjikt luftpermeabelt (gjennomtrengelig) varmeisolasjonsmateriale, for eksempel mineralull, granulert cellulosefiber eller lettklinkerbetong, påtrykkes en liten, men kontrollert luftgjennomstrømning – vanligvis utenfra og innover (motstrømsisolasjon). Luftstrømmen styres av vifter, slik at den påvirkes minimalt av varierende vindtrykk på bygningen.
Den innstrømmende luften varmes opp på sin vei gjennom isolasjonssjiktet og bringer derved med seg utstrømmende varme tilbake til rommet. Ved avpasset isolasjonstykkelse og luftstrøm, kan varmeledningstapet ut gjennom bygningsdelen elimineres. Forutsetningen for at prinsippet skal være energimessig gunstig er at bygningen har et jevnt og høyt friskluftbehov.I Sverige og Finland er prinsippet brukt blant annet i bolighus og i svømme- og idrettshaller. I Norge er dynamisk isolasjon foreløpig bare brukt i et fåtall bolighus og enkelte landbruksbygg, og prinsippet må sies å være på eksperimentstadiet. Les mer i Store norske leksikon varmeisolering